CINTA SOFEA (1) 

Bahagian Satu 
Bila Kau Senyum 

*Edisi Rombak Semula* 


Melihat dia yang sedang tersenyum lebar begitu benar-benar buat aku sakit hati. Sebal! 
Apa dia fikir senyuman mahalnya itu boleh menggoda aku? Tolonglah... sampai bila pun 
hati ini tidak akan tergoda, tegas aku. 

"Awak ni suka sangat hilang. Dah masuk kali kedua saya terpaksa 'selamatkan' awak 
begini." Katanya sebaik sahaja menjumpai kami di noriba (platform) 6 sebentar tadi. 

Darah aku tersirap. Excuse me... Macamlah aku suka sangat dia datang 'selamatkan' aku. 
Macamlah kalau dia tak datang, aku akan hilang arah! Jika sudah rasa 'terpaksa-paksa' 
begitu, kenapa tidak disuruh saja orang lain yang menunggu aku di sini. Apa perlu 
menawarkan diri sendiri kalau sudah merasa sakit hati? Lepas itu, mahu perli-perli orang 
pula. 

Sepatutnya sesiapa sahaja dalam kumpulan tadi beritahu sahaja densya mana yang 
perlu dinaiki. Arah mana. Noriba nombor berapa. Supaya tidak perlu bersusah-payah 
menyeksa hidup sesiapa pun. Gerutu aku dalam hati. 

Aku menjuihkan bibir pada lelaki yang bercakap semahunya tentang aku itu. Mahu saja 
rasanya menjawab, "Saya ni budak Tokyo. Hari-hari saya naik densya ke sana ke mari. 
Ke dai (daigaku=universiti)... baik ke mana aja. Kalau setakat tersalah jalan, terlambat, 
tertinggal dan 'ter-ter' yang lain, saya dah biasa. Takkan saya menangis berteriak minta 
tolong. Saya boleh cari arah sendiri. Janganlah awak risau. Lainlah budak kampung yang 
tak selalu naik densya macam awak. Belum apa-apa dah cuak. Dan sekarang awak nak 
berleter pula macam makcik-makcik. Mahu pijar telinga saya ni." 

Tetapi mujur sedari awal lagi aku telah kunci mulut ini rapat-rapat. Takut juga terlepas 
kata. Perempuan diasuh supaya berbudi bahasa dan bertutur lemah- lembut. Bukannya 
diajar menjawab sesedap rasa. Sudahlah menyusahkan orang tetapi masih lagi mahu 
berlagak. Budak sombong! 

"Dah solat? Dah makan?" Lelaki itu menyoal. 

Aku dan seorang lagi mangsa hilang, Salwa menggeleng serentak. 

"Saya dah sudah tadi." Beritahu dia dengan suara mendatar. 

Tak tanya pun, hati ini membalas. Amboi Khadijah! Jahatnya kamu. Dia bertanya penuh 
ikhlas, kau pula mengutuk seenaknya dalam hati. 


Salah dia juga kerana pandai sangat menyindir aku tadi. Tetapi salah aku juga kerana 



selalu mudah terasa hati. Hati oh hati... Buka nk ah Kak Fida selalu pesan, kita kena 
berlapang dada bila ditegur. Jangan mudah sangat naik angin. Setiap teguran adalah 
untuk kebaikan diri juga, bukan niat untuk memusnah dan menghancurkan apalagi 
membunuh! 

"Kita pergi makan dulu. Kemudian solat jama' zohor asar. Nanti saya akan carikan 
tempatnya." Lelaki yang kononnya penyelamat itu menerangkan rancangan selanjutnya 
kepada kami. 

Aku tersenyum tawar. Dia membalas dengan senyuman juga. Lesung pipit terserlah di 
kedua-dua belah pipinya itu. Dalam sekelip mata, wajahnya yang garang dan sinis tadi 
bertukar menjadi semanis gula. Aku memandang ke arah lain sebelum hati aku bertindak 
memuji lebih-lebih pemilik wajah tampan itu. 

Syed Ahmad Mukhriz Syed Ahmad Mukhtar. Apa istimewanya lelaki berketurunan syed 
itu pada kaca mata aku? Dia adalah satu-satunya lelaki yang berjaya mencuri perhatian 
aku. Tingkah laku dan tutur katanya mempersonakan. Sehingga kini, aku tidak dapat 
membohongi hatiku. Dan aku tidak dapat menolak hakikat bahawa aku menyenangi 
keperibadiannya itu. 

Pertama kali bertemu dahulu kira-kira lima tahun yang lalu, masing-masing berada di 
Tingkatan Lima. Aku yang ditugaskan sebagai wartawan buletin khas sempena Pesta 
Piala Menteri dikehendaki menemuramah pendebat terbaik kategori Bahasa Melayu. 
Tanpa disangka pertemuan itu juga membawa bibit terpautnya rasa hati pada lelaki itu. 

"Impian saya adalah... ingin melihat Islam kembali gemilang. Usaha ke arah keagungan 
dan kegemilangan akan terkabul di tangan-tangan belia-belia Islam, bukan di kalangan 
orang yang tidak bermaya lagi tidak berpotensi. Sebagaimana kita semua ketahui, 
angkatan belia adalah merupakan suatu tenaga yang utuh, teguh andainya mereka ini 
diasuh dan ditarbiyah dengan tarbiyah Islamiah, hingga jiwa-jiwa mereka ini penuh padu 
keimanan dengan Allah. Berteraskan dengan keimanan yang tulen sahajalah kedudukan 
ummah ini dapat ditingkatkan sampai menjadi suatu ummah yang aman makmur." 

Saat itulah aku jatuh hati pada lelaki hebat ini. Kagum. Andai wujud seribu lagi remaja 
Islam yang punya kesedaran seperti Syed Ahmad Mukhriz di luar sana, aku pasti impian 
itu akan tercapai. Aku cukup optimis. 

"Di sebalik keagungan dan ilmu ketamadunan Islam, maka kita dapati generasi belialah 
yang dianggap telah memainkan peranan yang begitu hebat, hinggakan keagungan Islam 
tercapai di tangan mereka. Ketabahan hati mereka amat mengagumkam sekali. Mereka 
tidak tertipu dengan kemewahan yang mereka perolehi di dunia ini. Mereka terus 
berusaha, bekerja dan berjihad untuk berdakwah ke jalan Allah." 

Mendengar j awapannya itu buat hati makin terpikat, terbuai dan tergoda. Malangnya hari 
itu aku tidak membawa sebarang alat perakam suara atau yang sewaktu dengannya. Jadi, 
aku dan Hanis mencatat setiap bait kata lelaki itu dengan penuh bersungguh-sungguh. 



Sayang rasanya kalau tertinggal walaupun satu ayat. 


Tiba-tiba aku rasa lengan aku dicuit. Lantas aku tersedar dari lamunan. Kelihatan Salwa 
dan Mukhriz sedang memandang aku. Wajah hangat menahan malu. 

"Kalau suka berkhayal macam ni awak akan hilang lagi, Khadijah." Kata Muk hr iz 
sebelum menghilang diri di dalam kedai soba (mee). 

Dada aku menggelegak tiba-tiba. Kenapalah dia masih mahu menyakiti aku? Menyesal 
aku memuji-muji dia tadi. Alih-alih aku pula disindimya lagi. Menyampah sungguh! 
Agaknya dia fikir aku punya kegemaran yang aneh dan 'missing in action' ini merupakan 
salah satu hobi aku di masa lapang. Aduh, geramnya aku... 

"Kak Adi tak nak makan ke?" Tanya Salwa bila melihat aku tercegat sahaja di sini. 

Dalam keterpaksaan cepat-cepat aku melangkah ke dalam kedai itu. Mukhriz sudah 
menanti kami di hadapan kaunter. Aku dan Salwa mendekatinya. Dalam pada itu, 
aku sedaya upaya memaniskan wajah yang sudah terasa kelat ini. 

"Nak makan apa? Saya belanja." Katanya lalu menyerahkan menu pada aku. 

"Tak payahlah susah-susah." Balas aku acuh tak acuh. Sambil itu, mataku ralit memerhati 
menu makanan yang tersenarai. 

"Orderlah. Nanti saya bayarkan. Ikhlas illahi taala. Lagipun saya dah buat awak marah 
tadi." Katanya seakan berbisik pula. 

Hati aku jadi sejuk serta-merta. Dia masih Mukhriz yang aku puja. Cuma kadangkala 
telinga aku terpaksa menahan kata-katanya yang berbau sinis itu. 

"Kaki age soba..." Aku memesan mee jepun berkuah yang berlaukkan tiram goreng itu, 
manakala Salwa pula memilih udon yang dimakan bersama telur separuh masak. Mukhriz 
mengeluarkan not seribu yen dari dompetnya lalu diserahkan pada cashier. 

"Abang Mukhriz tu baik kan. Jarang jumpa orang yang bertanggungjawab macam dia." 
Komen Salwa sebaik sahaja Mukhriz beredar mencari tempat untuk solat. 

Aku mengangguk. Walaupun terasa hati dengan lelaki itu tetapi aku mengakui sifat 
bertanggungjawab yang dimilikinya. "Abang Mukhriz tu bukan jenis orang yang lepas 
tangan. Mesti dia yang tawarkan diri menemankan kita yang hilang tadi. Dia takkan 
biarkan kita travel terus sampai ke Oita tanpa ada ikhwah (lelaki) yang temankan." 

Kataku dengan penuh yakin. 

Bimbang jadi apa-apa nanti, kata Mukhriz suatu ketika dahulu. Memang dia menepati ciri 
seorang pemimpin yang baik, sentiasa mengambil berat tentang orang di sekelilingnya. 
Aduh, manalah hati ini tidak terpikat! 



Kali pertama dahulu pun begitu juga. Aku tiba lewat di Tokyo eki semasa ingin 
mengikuti program cuti musim panas. Dalam ramai-ramai ahli rombongan, hanya dia dan 
Kak Fida sahaja yang sudi menunggu aku. Langsung kami pergi bertiga. Sebab itu tadi, 
aku malu dan segan yang teramat sangat bila mengetahui Mukhriz sekali lagi 
akan menolong aku. Cuma aku sahaja yang masih tidak serik-serik menyusahkan hidup 
semua orang. 

Kasihan pada Salwa. Aku juga telah menyusahkan kohai yang dua tahun lebih muda itu. 
Kalau bukan kerana menemankan aku, dia tidak akan terlibat dalam episod tertinggal 
keretapi ini. Wajahnya jelas tampak risau benar. Rasa bersalah makin bertimbun di 
hatiku. 

"Gomenne (maaf ya)... Nampaknya bad luck akak ni dah menurun pada Salwa pula." 
Kataku entah untuk kali yang ke berapa. Dia juga tahu aku ini sangat sinonim dengan kes 
sebegini. 

"Janganlah cakap macam tu. Akak ni buat saya sedih aja." Kata Salwa, tidak mahu aku 
terus-menerus rasa bersalah. 

Tulus muminya hati dia. Aku jadi terharu. Sebenarnya selera aku sudah mati. Akan tetapi, 
membazir pula kalau tidak dihabiskan. Orang sudah penat-penat belanja, aku pula 
mengada-ngada tak mahu makan. Lalu soba yang masih panas itu aku jamah perlahan- 
lahan. 

Sepuluh minit kemudian, kami keluar mendapatkan Mukhriz. Salwa temampak lelaki itu 
sedang membaca di suatu sudut yang agak terpencil di dalam eki ini. Kami melangkah 
menuju arah yang dimaksudkan. Sebaik sahaja tiba di situ, aku terpandang naskah al- 
Quran mini di tangan jejaka itu. Mengaji rupanya dia, hati kecilku berbisik. 

Pandai sungguh dia mengisi masa lapang. Nabi sendiri pemah bersabda, barangsiapa 
membaca satu huruf dari Kitab Allah s.w.t. maka baginya pahala satu hasanah (satu 
kebajikan) dan satu hasanah itu berganda sepuluh. Tidak nabi katakan Alif-Laaam-Miiin 
adalah satu huruf, melai nk an Alif satu huruf, Laaam satu huruf dan Miin satu huruf. 

Mukhriz, Mukhriz... Patutlah rata-rata akhawat (perempuan) dalam persatuan kami tidak 
berhenti-henti menyebut nama dia. Diberi pujian berbakul-bakul. Kalau beginilah sikap 
dia, pasti ramai ibubapa yang kepingin buat menantu! 

Usai solat, kami memulakan perjalanan semula. Oleh kerana tiada tempat duduk, kami 
terpaksa berdiri mengadap antara satu sama lain. Mahu tidak mahu aku terpaksa 
memandang Mukhriz. 

"Kita kan bergerak dalam satu kumpulan. Kenalah ikut arahan ketua. Bila tok ketua suruh 

berkumpul sebelum pukul 2.30 semua mesti patuh. Tak boleh buat 'timing' 

sendiri. Bukannya apa, takut nanti jadi kes macam ni. Sedikit sebanyak j adual perjalanan 



kita pun akan turut berubah." Katanya tiba-tiba ketika sedang membelek buku jadual 
densya. 

Walaupun tegurannya itu berbaur ikhlas, namun hati ini tetap rasa tersindir 
juga. Meskipun begitu, aku memilih berdiam diri. Malas hendak menjawab. Memang 
betul salah aku, hendak kata apa lagi? Beberapa minit sebelum bertolak tadi, tiba-tiba 
sahaja perut aku buat hal. Memandangkan perjalanan kami selepas ini memakan masa 
lebih tiga jam tanpa henti, aku segera meminta Salwa menemankan aku ke tandas yang 
berdekatan. Tidak sangka pula disebabkan oleh hal itu akan membawa kepada satu 
lagi memori hitam dalam sejarah hidup aku di bumi sakura ini. 

Aku melemparkan pandangan ke luar tingkap. Keretapi terus meluncur laju 
meninggalkan Gifu eki. Di tengah perjalanan, salji turun dengan lebatnya secara tiba-tiba. 
Aku jadi cemas. Ada satu kebarangkalian yang akan berlaku. Densya akan berhenti jika 
salji terlalu tebal. Sebagai orang Tokyo, aku sudah boleh menjangkakannya. Memang 
benar telahan aku kerana tidak lama selepas itu densya kami terhenti di salah satu eki. 

"Nampaknya kita terperangkap dalam densya ni." Kata jejaka berlesung pipit itu lagi. 
Pandangan matanya yang redup disorongkan kepada aku. Seolah-olah kata-katanya 
tadi ditujukan khas kepadaku. 

Aku hanya tersenyum geram. Kenapa tidak berterus-terang dan katakan saja, "Kerana 
kesilapan awak tadi, kita terperangkap dalam salji begini." Bukankah lebih senang 
difahami. Dan tidak perlu dilemparkan pandangan sinis begitu pada aku. 

Tiba-tiba lampu dan pemanas terhenti. Bekalan elektrik terputus agaknya. Aku melirik ke 
kiri dan ke kanan. Tidak semena-mena hati aku dilanda kesedihan yang amat sangat. 
"Nampaknya memang saya ni bawa malang pada semua. Kalau tak kerana saya, kita 
takkan terperangkap begini. Awak dan Salwa akan berada dalam kumpulan kita tadi. Saya 
betul-betul minta maaf..." Luahku. 

Mukhriz tersentak. Nampak kurang senang dengan kata-kata aku itu. "Astaghfirullah hal 
azim... Apa yang awak merepek ni? Ini takdir namanya. Kan semua ini berlaku di luar 
jangkaan kita. Tak baik menyalahkan diri sendiri. Kata-kata saya tadi bukan bertujuan 
untuk menyindir awak, Nur Khadijah." 

"Tapi mata awak jelas mengatakannya, Syed Ahmad Mukhriz." Kalau boleh aku mahu 
menyebut namanya dengan ber'bin-bin' sekali. "Tak usahlah nak berselindung lagi. Sejak 
dari tadi awak tak berhenti-henti menyindir saya." Aku jadi semakin berani. 

Dia merengus marah. "Kenapa mesti simpan perasaan buruk sangka begitu terhadap 
saya? Demi Allah, tidak terdetik langsung di hati saya untuk menyalahkan awak. 
Percayalah..." 

Aku diam. Sebahagian dari diri aku mahu mempercayainya. Tetapi sebahagian lagi terus 
menggoda aku supaya menaruh syak wasangka yang bukan-bukan. 



" Ana kena call sahabat kita yang lain. Perlu maklumkan segera pada mereka yang kita 
akan terlewat lebih dari yang sepatutnya." 

Dan semuanya kerana aku, hati kecilku menambah. 

"Takkan awak nak suruh mereka tunggu kita lagi? Kita cuma bertiga. Mereka tu pula 
ramai. Saya tak mahu sebab kita mereka pun terlewat sama. Perjalanan kita masih jauh." 
Kenapalah mereka bawa sekali beg kita tadi. Tiket pun ada pada mereka. Bukankah 
sudah susah begini. Khadijah, Khadijah... Kamu ni tak habis-habis menyusahkan orang. 

Mukhriz tidak membalas pertanyaan aku. Sebaliknya dia bangun dan meminta diri untuk 
pergi ke tempat lain. Mungkin mahu berbincang dalam keadaan lebih private. 

"Akak nak pergi ke belakang sekejap. Ambil angin. Tolong beritahu pada abang Mukhriz 
nanti ya." Pesanku pada Salwa sebelum mengangkat punggung. 

Salah satu cara menghilangkan rasa marah adalah dengan melarikan diri dari tempat yang 
membuatkan kita merasa marah. Dan itulah yang ingin aku lakukan sekarang. Aku 
berjalan melalui lorong di antara tempat penduduk sehingga sampai di ruang kosong 
antara gerabak. Tidak lama kemudian, Salwa dan Mukhriz datang menyapa. 

"Yuki (salji) di Tokyo tentu tak selebat ini kan?" Mukhriz bertanya dengan ramah. 

Aku mengangguk. Terus memandang salji yang turun dari langit seperti titik-titik hujan. 
Cantik. Aku cukup suka salji. Sayangnya Tokyo bukanlah kaya dengan salji. Jadi, setiap 
kali melihat salji yang begitu banyak sebegini hati aku akan melonjak keriangan. 

Kalaulah pintu densya boleh dibuka, sudah lama aku berlari-lari di luar sana. Paling 
kurang membuat snowball. 

"Di Akita, jangan cakaplah. Pemandangan macam ni biasa saja pada kami. Tahun lepas, 
tebalnya lebih dari satu meter." Aku membiarkan lelaki itu bercerita semahunya. Tidak 
sekali-kali aku menyampuk apa lagi menunjukkan riak wajah yang aku amat berminat 
mendengar. Walaupun pada hakikatnya, suaranya itulah yang menjerat hatiku. 

"Awak masih terasa hati dengan saya, Adi?" Dia menanti reaksiku tetapi aku tetap diam 
membisu. Sengaja mahu menunjukkan tanda protes. Biarlah dikatanya aku ini kebudak- 
budakan. Aku juga lebih rela menjadi puteri salji daripada berbalas kata dengan dia. 

"Rupanya dari tadi saya bercakap seorang diri." Katanya lagi sambil ketawa kecil. Apa 
yang lucunya aku tidak tahu. Biasanya debater pencen seperti dia ini memang suka sangat 
bercakap. Lalu aku beri peluang seluas-luasnya kepada dia untuk bercakap sepuas hati. 
"Memandangkan kehadiran saya sememangnya tidak diperlukan di sini, baik saya pergi 
duduk dulu." 

Aku memandang dia sekilas. Sempat lagi menyindir aku sebelum angkat kaki. Datangmu 



tidak kujemput dan pergimu tidak kuhalang, hati aku membalas dengan Bahasa Melayu 
yang indah juga. Masih tidak mahu kalah pada bekas pendebat terbaik itu. 

"Salwa, tolong ambilkan gambar akak." Aku menyerahkan kamera digital pada gadis itu. 
Segera aku bersandar pada tingkap besar yang belakangnya dihiasi pemandangan salji 
yang memutih indah. 

Aku menoleh ke kiri dan mendapati Mukhriz masih ada di sini. Lebih tepat lagi dia 
sedang giat memerhatikan aku. Kalau tidak, masakan tiba-tiba sahaja wajah 
tampannya itu boleh memerah tanpa sebab. Pandangan kami bertaut. Lantas bibirnya 
perlahan-lahan mengukir senyuman. Dengan wajah yang malu-malu kucing, dia segera 
melarikan diri dari situ. Langsung aku tersenyum sendiri. 

Mukhriz... bila kau tersenyum, api yang marak di hati pun akan terpadam! 

CINTA SOFEA (2) 

Takdirnya Sebuah Pertemuan 

* Edisi Rombak Semula* 


Muk hr iz yang bersandar pada belakang kerasi sedang khusyuk membaca sewaktu aku 
dan Salwa kembali mendapatkannya. Setelah menyedari kehadiran kami, keningnya 
terangkat lalu senyuman nipis mengelopak di bibir. Tercetus lagi debaran di hati. Lalu 
cepat-cepat aku larikan pandangan ke arah lain. 

"Khadijah..." Aku menoleh apabila namaku dipanggil. "Kita akan kumpul semula dengan 
yang lain dekat Sannomiya eki malam nanti. Sempat lagi kejar Moonlight Kyusyu sampai 
ke Moji." Beritahu Mukhriz. 

"Betul?" Tanya aku, meminta kepastian. 

Lelaki itu mengangguk mengiakannya. 

"Alhamdulillah..." Ucapku lagi dengan penuh rasa syukur. 

"Mujur awal-awal kita dah budget masa untuk hal-hal kecemasan begini. Lagipun, kita 
dah bertolak lewat sikit dari Tokyo eki pagi tadi. Jadi janganlah awak tension dan anggap 
semua ni salah awak seorang, Khadijah." Tutur lelaki yang terkenal dengan sifat menjaga 
masanya itu dengan nada yang cukup lembut. 

Aku jadi senang hati. Dia tidaklah seburuk yang disangka. Aku sahaja yang cepat terasa 
hati yang bukan-bukan. Mudah burak sangka pada orang. Hanya dek tegurannya yang 
bernada sinis itu hati ini tercuit dan tersinggung. Sepatutnya aku sudah maklum dengan 
sifat dan sikap dia yang satu itu kerana aku telah diberitahu sebelum ini. 


"Sebagai seorang debator, saya dilatih menjadi seorang yang kritis. Perlu mencari 



kesalahan pihak lawan walau sekecil hama sekalipun. Sudah begitu adatnya. Kadangkala 
terbawa-bawa juga sikap ini di luar pentas debat. Saya tak dapat nafikan hal itu dan saya 
akui kelemahan saya itu. Tapi..." katanya sewaktu ditemuramah suatu ketika dahulu. 

Masih disisipkan perkataan "tapi" walaupun dia sudah mengakui 
kekurangannya. Agaknya memang sudah lumrahnya begitu. Debator seperti dia sentiasa 
hendak menang bila berbicara. Dia dilatih untuk menentang hujah pihak lawan, walaupun 
kadangkala hujah dia sendiri bukannya betul mana pun. 

Sewaktu lelaki itu sedang 'mempertahankan' dirinya, aku dan Hanis saling berbalas 
senyum. Seperti tahu yang masing-masing sedang memberikan analisis yang sama 
tentang Syed Ahmad Mukhriz. Apa khabar agaknya Hanis sekarang? Sihatkah dia? Tiba- 
tiba aku terkenangkan anak pakcik Zabidi yang sedang menuntut di UTM Skudai itu. 

Nurhanis Zabidi, satu-satunya teman yang paling akrab sejak kami sama-sama 
menjejakkan kaki di Sekolah Tun Fatimah ini. Kami berdua memang sehati sejiwa. Entah 
macam mana dia yang mulut becok boleh serasi pula dengan aku yang pendiam. Pelik. 

Sejak dari kecil aku ini pendiam dan suka menyendiri. Aku lebih suka membaca daripada 
berbual dengan orang. Aneh bukan perangai aku. Biasanya perempuan dilahirkan ringin 
mulut bukannya mulut yang kononnya tersimpan intan berlian seperti aku. Sifatku 
berbeza sungguh dengan adik-adikku yang lain. Mereka semuanya petah bercakap dan 
riuh rendah. 

"Kawan angah selalu tanya, apa pasal kakak kau tu pendiam sangat. Tak becok macam 
angah. Angah pun hairan juga. Kenapa ya? Agaknya along ni bukan anak papa dengan 
mama kot." Tukas angah sambil ketawa berderai. 

Aku sungguh terasa hati waktu itu. Lalu aku segera mengadu pada papa yang baru pulang 
dari masjid. Manalah tahu kalau betul-betul aku ini anak angkat atau anak pungut. 

"Kan nama along 'Nur Khadijah Binti Khuwailid'. Anak siapa lagi, anak papalah. 

Lagipun, along kan anak kesayangan papa. Sebab tu along pendiam macam papa ni juga. 
Jangan sedih lagi ya sayang." Pujuk papa sambil memeluk erat tubuhku yang kecil. 

Setelah mendengar penjelasan papa hati aku kembali tenang. "Angah tu memang nak 
kena. Suka sangat buat lawak bukan-bukan. Siaplah dia lepas ni..." Kata papa lagi setelah 
mengetahui mulut angahlah yang terlebih bijak mereka cerita karut ini. 

"Papa... janganlah marah angah. Kesian dia. Salah along juga sebab cepat sangat terasa." 
Walaupun sakit hati mengenangkan angah yang selalu cemburu 'kononnya papa selalu 
melebih-lebihkan aku', tapi tidak tergamak pula membiarkan dia dimarahi. Angah, 
angah... kalau cemburu sekalipun, janganlah kata sampai begitu sekali. Kecil hati along 
ni. 


"Pendiam macam papa. Sensitif macam mama." Kata papa sambil memicit hidung aku. 



Aku tersenyum-senyum malu. Kesedihan tadi hilang bersama belaian kasih papa. Kasih 
sayang itu juga dibahagikan pada setiap orang dalam jumlah yang sama banyak. Jadi, apa 
perlu cemburu lagi. Mungkin bahagian mama lebih sedikit sebab mama itukan buah hati 
pengarang jantung papa! 

Papa tidak pernah segan silu melahirkan rasa cintanya pada mama di hadapan kami adik- 
beradik sehinggakan mama pula yang tersipu-sipu malu. Aduh, bahagianya hidup mereka 
berdua. Lalu aku bertekad di dalam hati, apabila besar nanti aku juga dipertemukan 
seseorang yang sebaik papa. Mudah-mudahan... begitulah doaku selalu. Mungkin orang 
lain akan kata, papa bukanlah contoh bapa mithali. Tetapi bagi aku, dialah insan yang 
terbaik dan tiada tolok bandingannya. 

Rupa-rupanya doa aku siang dan malam itu termakbul apabila dipertemukan dengan Syed 
Ahmad Mukhriz. Aku rasakan dia memiliki keperibadian seperti papa. Semakin lama 
mengenali lelaki berketuranan syed itu, semakin aku tertarik akan keluhuran hatinya. 
Ditolak mulutnya yang suka memberi kata-kata pedas, dia memang seorang lelaki 
perfect! Sempurna pada pandangan aku, tentunya. 

Masih ingat lagi betapa gelabahnya aku apabila ditugaskan untuk menemuramah lelaki 
itu. Lucu betul. Tidak pernah rasanya aku jadi segelabah itu. 

"Boleh tolong interview dia ni?" Kata Seri Adriani lalu menghulurkan sekeping kertas 
kecil sahaja aku menyerahkan kepadanya hasil temuramah yang sudah siap dicetak dalam 
kertas saiz A4. 

Aku membaca tulisan yang tercatat pada helaian kertas itu. Satu huruf demi satu huruf 
dengan perasaan yang berdebar-debar. 

Syed Ahmad Mukhriz Syed Ahmad Mukhtar 
Debat Bahasa Melayu - Sekolah Alam Shah 

Aku ulang baca nama tersebut beberapa kali. Dada sudah berombak-ombak ganas. Wajah 
Seri yang bujur sirih ditatap dengan perasaan bercampur baur. 

"Tapi dia ni lelaki..." Lemah aku bersuara. 

"Ya. Aku tahu." 

"Tak boleh ke suruh repoter lelaki yang pergi interview budak ni?" 

Seri sudah berkerut dahi . " Repoter lelaki? Nak suruh siapa? Pakcik jaga? Sekolah kita ni 
semuanya perempuan, cik kak." Jawab ketua editor aku itu sambil ketawa kecil. 

"Bila nak kena interview ni?" Soalku sambil menggaru kepala yang tidak gatal. Malu 
sendiri kerana terlupa pula akan hal itu. Bodohnya aku... 



"Esok ada final match antara S AS dan MCKK. And this guy... antara nama yang disebut- 
sebut akan jadi debater terbaik. Jadi aku nak kau pergi interview dia. Lepas pemenang 
diumumkan... dan itupun kalau nama dia ni naik." 

Aku menarik nafas lega apabila mendengar syarat yang dikenakan. "Kiranya kalau dia 
tak jadi best debater, tak perlulah. Begitu?" 

Seri tidak pantas menjawab. Matanya tajam merenung aku seperti sudah tahu yang aku 
ingin mengelak. "Untuk pengetahuan kau, dia ni antara debater yang paling popular di 
seluruh SBP. Jadi, apa salahnya interview aja dia sementara ada peluang ni. Mungkin 
boleh letak dalam buletin sekolah bulan depan. Rasanya ramai student sekolah kita ni nak 
tahu pasal Mister Syed ni." Seri yang juga memegang jawatan sebagai editor buletin 
sekolah memberikan cadangan yang sekaligus melenyapkan angan-angan aku untuk lari 
daripada melakukan tugas ini. 

Mudahnya dia berkata-kata, yang nak menemuramahnya nanti aku! 

"Kenapa aku? Kenapa tak suruh aja orang lain?" Tanya aku pada anak kelahiran negeri 
Cik Siti Wan kembang itu. Patutlah tadi dia tersenyum-senyum pada aku. Rupanya 
ada udang di sebalik mee. Bukannya Seri tak tahu aku tidak betah di hadapan lelaki. 
Macam sengaja mahu mengenakan aku. 

"Hari tu kau yang beria-ia nak tugas macam ni, kan. Jadi apa lagi..." Jawab Seri lalu 
mengenyitkan matanya. Wajah aku sudah masam mencuka. "Dan mana tahu dari 
pertemuan tu nanti dapat ilham untuk cerpen bersiri yang baru." Kata anak bongsu dari 
sembilan beradik itu sebelum berlalu meninggalkan aku terpinga-pinga. 

Aku kembali ke asrama dengan langkah yang longlai dan tidak bermaya. Nampaknya apa 
yang Hanis katakan semasa kami outing dua minggu sebelum itu menjadi kenyataan! 

"Aku harap kali ni aku tak dapat tugas tulis cerpen lagi. Kalau tak, berasap kepala aku 
lagi ni tau. Dahlah terperuk aja dalam bilik komputer. Kalau boleh, aku nak interview 
orang. Nak pergi sana sini cari bahan untuk buletin. Baru best sikit. Adalah rasa macam 
wartawannya." Kata aku dengan penuh semangat sekali. 

"Lepas tu pula... untung-untung dapat jumpa yang kacak dan tampan. Mana tahu boleh 
buat modal cerpen akan datang, kan. Tak gitu, Cik Adi?" Hanis menambah tanpa dipinta. 

Bulat mata aku mendengarnya. "Sekarang siapa terlebih jiwa-jiwa? Aku atau kau, Cik 
Hanis? Mengata dulang paku serpih, mengata orang dia yang lebih." Balas aku yang tidak 
mahu mengalah. 

Hanis tidak patut melabel aku sebagai minah jiwang karat hanya semata-mata kerana 
cerpen bersiri yang tersiar di buletin sekolah itu. Seronok sakan dia bila dapat peluang 
mengejek aku. Nur Khadijah Khuwailid yang kononnya tidak berperasaan dan hati keras 



macam batu, rupa-rupanya menulis kisah cinta! 

Sebaik sahaja tiba di asrama, aku pergi mengadu nasib pada Hanis. Tak sempat aku 
habiskan mukadimah cerita, dia sudah rebah dan tidur dengan pulasnya. Penat sangat, 
barangkali. Sebelah petang tadi dia sudah berhempas-pulas beraksi di gelanggang bola 
keranjang untuk melayakkan pasukan sekolah kami ke peringkat akhir. 

Aku meninggalkan Hanis sudah dibuai lena lalu pergi menyiapkan soalan Mukhriz di 
bilik gerakan majlis perwakilan pelajar. Untung-untung Wani ada di sana. Bolehlah aku 
minta pendapat ketua pelajar kami yang juga merupakan wakil debat Bahasa Melayu itu. 

Kaki ini tidak jadi melangkah setelah mendapati Syarifah Zarina Syed Zawawi atau lebih 
dikenali sebagai kak ratu dan 'dayang'nya, Laila Suriati sedang enak bersemayam. 

Dua teman baik itu sedang melepak sambil menjamah supper di situ. 

"Eh, nak ke mana tu? Marilah duduk sini. Kita sembang-sembang." Pelawa kak ratu 
dengan ramah tiba-tiba. Laila di sebelahnya ketawa mengekek. Aku jadi curiga dengan 
kelakuan aneh mereka berdua. 

"Tak apalah... Aku tengah cari Wani." Balas aku, sekadar berbasa-basi. 

"Macamlah tak biasa dengan kami. Marilah masuk dulu. Kejap lagi datanglah si Wani 
tu." Kata si 'dayang' pula. 

Aku jadi serba salah. Kaki ini melangkah jua. Sebaik sahaja melabuhkan punggung, kak 
ratu mula membuka cerita. "Aku dengar cerita kau kena interview Syed Ahmad Mukhriz 
esok. Betul ke?" 

"Haah..." Jawab aku, malas. Rupanya keramahan dan kemesraan dia tadi bersebab. 
Memang tepat firasat aku. 

Mata kak ratu yang bulat itu tiba-tiba bersinar cerah umpama bulan purnama. Senyuman 
manis terukir di bibirnya yang merah delima. Syarifah Zarina memang cantik tetapi 
sikapnya yang suka busy body dan terlalu banyak bercakap buat aku kurang 
menyenanginya. Walaupun begitu hatinya baik dan tidak kedekut. 

"Kenapa kau datang cari Wani?" Tanya kak ratu lagi sambil mencuri pandang buku nota 
aku yang terbuka luas. 

"Aku kena buat soalan..." Belum sempat aku menyudahkan ayat, perempuan itu sudah 
menyampuk. 

"You come to the right person, Adi. Kebetulan aku ni pun debator dan... aku cukup kenal 
dengan Mukhriz tu. Rasanya aku boleh bantu kau...." Dan dia terus bercerita bagaimana 
dia boleh berkenalan dengan Syed Ahmad Mukhriz. 



"Jadi, esok kau akan jumpa dia sendiri?" Tanya exco keceriaan sekolah itu lagi. Kak ratu 
yang gemar berhias itu memang berbakat menghias dan menceriakan kawasan sekolah. 
Semacam jari-jemarinya memiliki sentuhan emas. 

"Mungkin Hanis akan temankan." Jawabku ringkas. 

"Kalau nak aku temankan beritahu aja... " 

Aku mengangguk. 

"Baiklah... aku akan tolong kau tapi sebelum tu aku ada sedikit permintaan." Kak ratu 
mempamerkan giginya yang tersusun indah. 

"Apa dia?" Aku jadi gerun. Apakah di sebalik semua ini ada konspirasi besar-besaran 
yang sedang dirancang untuk mengenakan aku? 

"Begini... biasanya orang berketurunan syed seperti Mukhriz tu, dia akan pilih calon dari 
kalangan sharifah juga. Seseorang yang sekufu dan sepadan.... macam aku ni contohnya." 
Ujar kak ratu sambil ketawa kecil. "Jadi, mungkin kau boleh tanyakan ciri-ciri wanita 
idaman dia... dia tu dah berpunya ke belum..." 

Aku membeliakkan mata besar-besar. Seperti tidak mempercayai apa yang aku sedang 
dengar saat itu."Ni bukannya sesi photo shoot majalah hiburan, kak ratu." Balasku 
dengan suara perlahan. Bimbing pula dia terasa hati. 

"Aku tahulah. Macamlah aku ni bodoh sangat. Sesama kawan pun takkan tak boleh 
tolong. Kau ni berkira sangatlah... "Katanya lalu menarik muka masam. 

"Apa yang ribut-ribut ni?" Sapa seseorang. 

Kami menoleh serentak. Melihat Syazwani Idrus tersembul di muka pintu, serasa mahu 
dipeluk teman sekerja aku itu dan berkata "Wani, kaulah penyelamat aku!" 

Serta-merta wajah manis kak ratu dan Laila menjadi tawar. Semenjak kalah dalam 
pilihanraya pemilihan ketua pelajar awal tahun lalu, kak ratu melancarkan perang dingin 
ke atas Wani. Perempuan... tak habis-habis dengan perasaan cemburu dan iri hati. 

"Kenapa dengan kak ratu kita tu?" Tanya Wani setelah kak ratu berlalu. 

Aku menjungkitkan bahu. Malas memanjangkan cerita . Aku tolak ketepi soalan tidak 
relevan dari kak ratu tadi. Wajah Wani yang tenang aku pandang dalam-dalam. Tanpa 
membuang masa, aku terus bercerita pada dia. 

"Kau akan interview Mukhriz? Wow! !" Wani melopong. 

"Takkan kau yang kononnya mengaku keras hati sukakan Mukhriz juga. Nampaknya aku 



perlu cepat-cepat ketemu lelaki yang jadi sebutan ramai ni." Usikku. 

Wani ketawa kecil. "He's a very good debater and i admire him. Kagum secara 
profesional, tentunya. One debater to another." Jawab Wani dengan tenang. 

Sesuatu yang aku suka tentang anak kelahiran Changlung, Kedah itu. Bicaranya penuh 
hikmah. Berbeza sungguh dengan kak ratu. Tetapi siapalah aku hendak menilai mereka 
berdua. Macamlah aku ini baik sangat! 

"Bila jumpa dengan dia nanti, kau akan faham apa yang aku maksudkan awal-awal tadi. 
Anyway, enjoy your interview, Adi." Kata Wani sebelum kami kembali ke bilik masing- 
masing. 

Aku tersenyum tawar. Malam itu mata ini payah benar hendak lelap. Aku terkebil-kebil 
sendiri di atas katil. Rasa macam ada kupu-kupu yang terbang di dalam perut. Merayap- 
rayap hingga menimbulkan rasa kurang selesa. 

Seperti yang telah dipinta oleh Seri Adriani, keesokan harinya aku berangkat ke Dewan 
Besar untuk menyaksikan pertandingan akhir debat Bahasa Melayu yang akan berlansung 
beberapa minit sahaja lagi. Hari ini Cik Nurhanis dengan murah hatinya sudi 
menemankan aku. Sayang Hanis! 

"Kalau dia ni kalah pun kena interview juga ke?" Tanya Hanis. 

Aku mengangguk lesu. "Dah Seri minta macam tu. Aku mana boleh bantah cakap dia. 

Dia kan editor, aku cuma makan gaji. Hitam kata Seri, hitam jugalah kata aku." Ujarku 
pura-pura sedih. 

"Mesti ada apa-apa ni. Agaknya dia minat debater tu kot. Seri tu bukannnya boleh 
percaya sangat..." Wajah comel Hanis berkerut seribu. 

Aku menjungkit bahu. Apa sahaja alasan Seri, aku terpaksa turutinya kerana tugas. 
Pandangan aku kembali ke atas pentas. Kelihatan kedua-dua belah pasukan sudahpun 
mengambil tempat di atas pentas. Acara pun bermula. Seorang demi seorang speaker 
diperkenalkan oleh pengerusi majlis. 

Mana satu agaknya Syed Ahmad Mukhriz ni, hatiku berdetik. 

Sampai sahaja pada giliran pasukan Sekolah Alam Shah. Aku sudah berdebar tidak henti. 
Yang pertama bukan. Cuma tinggal speaker kedua dan ketiga. Yang kedua wajahnya ala- 
ala orang dari Timur Tengah itu. Hidung mancung dua kali ganda daripada aku. Dia juga 
memilik sepasang mata yang dalam dan hitam pekat. Potensi dia berketurunan Syed- 
Syarifah sangat tinggi, fikir aku. 

"Speaker kedua yang akan mewakili pihak kerajaan, dalam erti kata lain akan menyokong 
tajuk perbahasan pada hari ini ialah Syed Ah mad Mukhriz Syed Ahmad Mukhtar..." 



Serentak dengan itu tepukan gemuruh bergema memenuhi ruang. Nafas aku terhenti 
seketika. Sah! Dia 'target' yang dicari! Dan kupu-kupu pun bebas berterbangan di dalam 
perut aku saat ini... 

Aku memandang wajah lelaki kuning langsat itu buat kali kedua. Muka boleh tahan. 
Nampak serius dengan cermin mata tanpa bingkainya itu. Memang ada gaya seorang 
debator yang hebat! 

Pengalaman mewakili rumah sukan dalam debat Bahasa Inggeris Ala Parlimen tahun lalu 
membuatkan aku tertarik untuk mendengar perlawanan hari ini dengan hati yang 
berkobar-kobar. Aku tidak tahu bahasa-bahasa teknikal yang digunakan untuk debat 
bahasa Melayu. Tetapi prosedurnya sama sahaja. 

Perbahasan pun bermula. Speaker pertama dari Sekolah Alam Shah tampil ke hadapan 
sebagai Perdana Menteri mewakili pihak kerajaan. Dia menjelaskan definasi tajuk 
perbahasan dan menyatakan pendirian mereka, menyokong tajuk tersebut. Jika barisan 
pembangkang pula, mereka akan berbuat sebaliknya. Kemudian dia akan menerangkan 
tugas setiap speaker dari barisan pasukannya dan selepas itu hanya menyampaikan satu 
hujah sahaja. 

Seperti kelazimannya, setiap speakar boleh menerima POI (Point of Information?) atau 
dalam bahasa Melayunya, Izin Laluan iaitu persoalan yang dikemukakan oleh pihak 
lawan. Pada aku, waktu POI inilah yang paling menarik kerana pihak lawan akan 
bersemangat sekali menanyakan soalan bertubi-tubi. Kadang-kadang mereka sengaja 
sahaja berbuat demikian sebagai taktik melema hk an semangat pihak lawan. 

Selesai speaker pertama pihak kerajaan, bangkit pula speaker pertama pihak 
pembangkang dengan hujah yang berapi-api. Sesekali diselitkan sindiran sinis yang 
berjaya membuat penonton ketawa. Mata aku tidak lepas dari Syed Ahmad Mukhriz 
yang kelihatan begitu sibuk mencatat sesuatu. Kadang-kadang nampak dia berbisik 
sesama rakan sepasukannya. Dia juga rancak mengganggu pihak pembangkang dengan 
POI yang bertubi-tubi. Bijak! 

Akhirnya, yang ditunggu sudah tiba. Syed Ahmad Mukhriz sudah bersedia untuk 
melontarkan suaranya. Berbeza sedikit dari speaker pertama tadi, dia terpaksa memilih 
sama ada bersetuju atau tidak dengan definasi yang diberikan oleh pihak lawan. Nyata 
sekali Syed Mukhriz memilih untuk tidak bersetuju dengan definasi tersebut dan bangkit 
dengan hujah yang relevan untuk menggoyahkan pihak lawannya. Setelah itu dia 
mulakan dengan rebuttal, mematahkan hujah pertama dari pembangkang pertama tadi. 
Dalam hal ini perlu juga kemukan sekali bukti-bukti ketidakbenaran dan kepincangannya. 
Di sinilah kehebatan seseorang speaker diuji Seperti yang speaker pertama tadi, dia akan 
menyatakan pendiriannya terhadap tajuk yang dibawa. Selepas itu, dua hujah akan diberi 
dan refirrn motion buat kali kedua. 

Aku terpegun dengan gaya dia berhujah dan kebijaksaannya menangkis POI pihak lawan. 



Sampaikan speaker dari MCKK sendiri malu apabila pendapat mereka disanggah oleh 
Syed Ahmad Mukhriz. Aku juga sudah naik merah tangan sebab asyik bertepuk untuk 
lelaki itu. 

Masuk pusingan ketiga, speaker ketiga pula memulakan hujahnya dengan merumuskan 
apa yang telah diusulkan oleh dua speaker terdahulu. Kemudian akan rebut dan reaffirm 
motion. 

Sekali lagi Syed Ahmad Mukhriz keluar untuk reply speech. Menggulungkan kesemua 
hujah yang telah dikemukakan oleh rakan sepasukan dan berakhir dengan rebuttal hujah- 
hujah pihak lawan. Aku menarik nafas lega apabila segala-galanya selesai. 

"Memang hebatlah dia ni," bisik aku pada Hanis. 

Anak pakcik Zabidi itu mengangguk setuju. 

Keputusan diumumkan beberapa ketika selepas kedua-dua pasukan 
menunjukkan kehebatan masing-masing. Seperti yang dijangkakan oleh ramai pihak, 
Syed Ahmad Mukhriz berjaya merebut gelaran pendebat terbaik. Kolej Melayu Kuala 
Kangsar terpaksa berputih mata dan pulang dengan tangan kosong apabila kejuaraan 
tahun ini berpindah pada Sekolah Alam Shah. 

Apabila melihat kesemua speaker turun dari atas pentas, aku sudah berkira-kira untuk 
berjumpa dengan guru penasihat pasukan Alam Shah. Dengan perasaan berdebar-debar, 
aku mendekati mereka. Waktu itu juga lirikan mata lelaki berwajah pak arab, Mister Syed 
itu pula tertumpah pada aku. Namun begitu, dia cuma melihat sekilas sahaja. Mujur! 

Sebaik sahaja guru penasihat mereka yang juga seorang lelaki jauh sedikit dari anak 
buahnya, cepat-cepat aku dan Hanis 'menangkap'nya. Salam kami disambut. Dia yang 
memperkenalkan dirinya sebagai Cikgu Manaf tersenyum penuh makna apabila 
mendapat tahu kami ingin menemuramah Mister Syed. Langsung dipanggil anak 
didiknya itu menyertai kami. 

"Syed, ni ada orang nak jumpa kamu." Kata Cikgu Manaf. 

Lelaki yang tinggi lampai itu merapati kami bertiga. Pandangannya jatuh pada aku yang 
sudah rasa kecut perut ditenung oleh matanya yang tajam. 

"Ada apa yang boleh saya tolong?" 

Amboi! Sopan-santunnya lelaki yang satu ni, bisik aku dalam hati. 

"Kami berdua dari pihak buletin PPM." Aku menunjukkan kad nama sebagai 

bukti. "Kami datang untuk temuramah saudara untuk edisi khas esok. Harap saudara sudi 

beri kerjasama." Kata aku dengan penuh tertibnya. 



Saudara? Aku tergelak dalam hati. 


Hanis juga aku lihat sudah menyimpul senyuman. Tetapi Syed Ahmad Mukhriz yang dua 
jengkal lebih tinggi daripada aku memandang kami berdua dengan dahi berkerut. 
Mungkin dia menyangka aku akan menemuramahnya saat ini juga. 

"Sekarang?" Tanya lelaki itu. 

Aku tidaklah kejam itu, desis hati. "Seboleh-bolehnya dalam hari ni juga. Sebab kami 
perlu siap print untuk edaran pagi esok. Agaknya bila saudara senang?" 

Dia menarik nafas lega. "Lepas lunch nanti. Pukul dua. Boleh?" Lelaki itu memberi 
cadangan. 

Aku mengangguk cepat-cepat. "Kita jumpa di kantin sekolah. Tahu kan?" Sampuk Hanis. 

Lelaki itu mengangguk setuju. "Nampak macam sombong. Langsung tak senyum." Hanis 
memberi komen setelah Syed Ahmad Mukhriz berlalu. 

"Dia penat agaknya." Aku cuba membela lelaki yang baru aku kenali itu. Tetapi memang 
benar seperti yang katakan oleh Hanis. Langsung tidak terbit walau segaris senyuman 
sekalipun dari bibir lelaki itu dari awal sehinggalah akhir perbualan. Cara dia pun serius. 
Macam nak telan orang! 

"Dah puas bergambar tadi?" Pertanyaan Mukhriz membawa aku kembali ke alam nyata. 
Aku mengangguk sambil tersenyum simpul. Kalaulah Mukhriz tahu aku sedang 
mengimbas kenangan lama itu lagi, pasti aku akan malu besar. 

Ah! Bagaimanalah aku dapat menghapuskan kenangan indah itu jika dia tidak habis- 
habis mengekori aku. Kemudian terus-menerus menambah koleksi kenangannya 
di dalam album hidup aku seperti apa yang sedang berlaku sekarang. 

Masih terngiang-ngiang lagi bisikan lelaki itu sewaktu sesi pendaftaran di Ambang 
Asuhan Jepun, Universiti Malaya. Takdirnya kita bertemu lagi, Khadijah, bisik Syed 
Ahmad Mukhriz yang kebetulan berdiri di belakang aku. Lalu bilik kuliah ADK2 yang 
sejuk itu terasa hangat membara. Sehangat ingatan aku padanya... 

CINTA SOFEA (3) 

Demi Masa 

*Edisi Rombak Semula* 


Masa dan waktu merupakan nikmat dan kelebihan Allah kumiakan untuk manusia. Dia 
bersumpah dengan nama-nama makhluk ciptaan-Nya, seperti Dia bersumpah dengan 
nama-nama hari, adalah bertujuan untuk menerangkan kepada manusia betapa 
bernilainya masa dan kesan-kesan dari peredaran masa. 



Akan tetapi, saat ini aku tidak berapa jelas tentang kepentingan masa itu. Kenapa aku 
perlu terperangkap di dalam keretapi pada waktu salji turun dari langit, bersama-sama 
dengan Syed Ahmad Mukhriz. Dia di hujung sana, aku pula di hujung sini. Bunyinya 
macam romantik saja, bukan. 

Sudahlah tertinggal keretapi, terpisah dari kumpulan dan kini terperangkap pula dalam 
salji dengan 'dia'. Macam plot dalam sebuah cerita. Tetapi hakikatnya inilah yang terjadi. 
Bukannya kisah dongeng atau hikayat penglipur lara. Apa lagi fairytale. Ini 
adalah sebuah kisah benar! 

Kalau difikir-fikir peristiwa begini boleh dimanfaatkan untuk dijadikan sebuah novel. 
Tentu menarik. Bilalah semangat menulis aku yang tenggelam akan timbul semula. Sejak 
tamat sekolah, sudah lama aku tinggalkan kegemaran yang satu itu. Yalah, aku kan sudah 
ada kegemaran baru - missing in action! 

Hobi yang mengaibkan diri saja. Pasti akan disebut-sebut sampai tujuh keturunan pun 
takkan habis malunya. Atau seluruh keturunan aku akan menerima 'sumpahan' ini. Ish! 
Aku sudah mula merepek-repek tidak tentu hala. 

Aku kembali menatap buku yang baru dikeluarkan dari dalam beg sandang tadi. Judulnya 
"Detik-detik masa" tulisan ulama terkenal, Dr. Yusuf Qardawi. Buku ini telah aku beli 
kira-kira setahun yang lepas. Selama itu jugalah ia menjadi perhiasan yang tersusun indah 
di rak biru rumahku. Begitulah nasib buku agama di rumahku. Kalau novel cinta tidak 
perlu tunggu sampai sehari semalam sudah berjaya dikhatam. Aku menggelengkan kepala 
mengenangkan sikap aku yang masih tidak berubah itu. 

"Kenapa Kak Adi?" Tegur Salwa. 

Aku menggeleng lagi. "Akak masih sedih pasal semua ni ke? Sudahlah tu... saya tak 
marahkan akak. Abang Mukhriz pun macam tu juga. " 

Aku tersenyum tawar. Abang Mukhriz kamu tu sekadar menyedapkan hati akak aja, 
Salwa. Nanti tengoklah... akan ada musahabah berjela-jela dari barisan exco muslimin. 
Kalau nak dijadikan lebih menarik lagi, ustaz pun akan selitkan kisah ini dalam 
pengisiannya nanti. Buktinya semasa program natsu (musim panas) yang lepas. Betapa 
enaknya ustaz di depan memberi komen, mengeluarkan pelbagai dalil dan 
hujah sampaikan akak malu sungguh dan tak berani angkat muka. Kalaulah waktu itu aku 
boleh bertukar menjadi orang halimunan dan dapat larikan diri sekejap ke mana-mana, 
alangkah bagusnya. 

Aku mengeluh. Berjalan seorang pun masalah, berkumpulan begini pun bermasalah. Tak 
pernah habis memberi masalah kepada orang. Kalau diikutkan hati, aku sudah takut dan 
enggan pergi ke program sebegini. Bimbang 'tragedi' yang sama akan berulang lagi. 

Namun begitu, aku tetap pergi dan perkara yang sama tetap berlaku jua. Mungkin Allah 



mahu memberi pengajaran pada aku. Mungkin sebelum ini tahap kesabaran aku belum 
cukup. Aku masih berkeluh kesah bila menghadapi takdir yang telah ditentukannya. 

"Allahumma inna na'uuzubika minal hammi wal hazn... Ya Allah, aku berlindung kepada- 
Mu dari sedih dan duka," bisikku perlahan. Syahdu. 

Apa yang menimpa diri seseorang bukanlah suatu kesalahan atau kekeliruan atau terjadi 
secara kebetulan. Semua yang sudah ditentukan takdir-Nya tidak mungkin salah atau 
meleset. Takdir Allah merupakan suatu kepastian... sama ada manusia itu rela 
menerimanya ataupun marah-marah, sama ada dengan sabar ataupun dengan gelisah. 
Orang yang berakal harus sabar dan rela agar tidak kehilangan pahala. Kalau tidak sabar 
dengan rela, maka 'sabar terpaksa' yang dilakukannya tidak ada nilainya baik dari segi 
agama ataupun dari segi moral. 

Padahal Dia sedang cuba menerangkan kepada aku tentang erti kehidupan. Kehidupan 
dunia bukanlah syurga kebahagiaan atau tempat tinggal abadi, tetapi medan pelaksanaan 
tugas dan menempuh ujian dan cubaan. Dia ingin menjelaskan bahawa kehidupan dunia 
penuh kesulitan dan kepayahan. Sedangkan manusia itu juga diciptakan dalam susah 
payah. 

Dia menciptakan kehidupan dunia ini bercampur antara kesenangan dan kesusahan, 
antara kenikmatan dan penderitaan, antara hal-hal yang disenangi dan yang dibenci. 

Tidak akan ada suka tanpa duka, atau kesihatan tubuh tanpa penyakit, atau istirehat penuh 
tanpa lelah, atau pertemuan tanpa perpisahan, atau keamanan tanpa ketakutan. 

Itulah hakikat sebuah kehidupan yang perlu aku fahami sebenarnya. Aku sahaja yang 
masih tidak sedar dan mengerti. Pandangan mata hati aku terlindung kerana terlalu 
banyak titik-titik hitam yang mengotorinya. Lantas hati ini jadi sayu. Sebenarnya 
aku patut rasa bersyukur kerana terpilih menghadapi ujian ini. Bukan semua orang diberi 
peluang keemasan sebegini. Dia anugerahkan masa ini untuk aku berfikir tentang 
keluasan nikmat dan rahmat-Nya itu. Kolam mata terasa hangat lalu mengalirkan sungai 
air mata. Aku cepat-cepat menyeka hujung mata yang basah sebelum orang lain 
menyedarinya. 

"Khadijah... kenapa menangis pula tu?" Suara Mukhriz bergema di cuping telinga. 

Aku tersentak. Terus membatu. "Janganlah sedih-sedih macam ni... awak buat saya 
risau." Suara lelaki itu jelas menggambarkan kebimbangan. 

"Bersabarlah. Sesungguhnya Allah bersama orang-orang yang sabar..." Tuturnya lagi, 
lembut. 

Aku mengetam bibir. Sebak. Rupanya diri aku tidak lepas dari perhatian-Nya dan juga 
lelaki ini. Berpayung di bawah lindungan kasih Ilahi. 

"Saya tak apa-apa. Mata ni masuk habuk." Aku menggunakan idea lapuk itu dengan 



harapan dapat mengaburi mata dia dan Salwa. Moga-moga jawapan itu dapat mengunci 
mulut mereka daripada terus bertanya lagi. 

Mukhriz dan Salwa berdua saling berpandangan antara satu sama lain. Curiga dengan 
jawapan aku, barangkali. Biarkanlah... 

Lampu cabin menyala tiba-tiba. Kedengaran pengumuman dari pemandu memberitahu 
bekalan elektrik sudah pulih seperti sediakala. Kemudian berkali-kali memohon maaf 
atas kelewatan yang berlaku. Begitulah budaya orang Jepun... cukup sensitif soal masa. 
Aku tersenyum kegembiraan apabila mendapati keretapi sudah mula bergerak. 

"Kalau terus senyum begitu kan lebih manis," Kata Mukhriz, perlahan. 

Aku menoleh. Pandangan kami berlaga untuk beberapa detik sebelum lelaki itu 
berlalu. Tapi senyumanku tercipta bukan untukmu, bisik hati kecilku. 

Ya Allah, perlukah aku menghargai tiap detik yang berlalu ini sedangkan aku tidak selesa 
berada di dalam keadaan begini. Berdekatan dengan lelaki yang aku sukai. Perasaan aku 
akan mudah tergoda dan terganggu. Sememangnya Kau sedang menguji aku... 

Hati ini takkan terusik lebih-lebih kalau Kak Fida tidak membawa perkhabaran itu. 
Sebelum ini kehidupan aku tenang-tenang sahaja. Aku tidak memikirkan selain dari 
belajar... dan belajar. Tanggungjawab itu yang telah diamanahkan kepadaku. Segunung 
harapan disandarkan di bahu ini. Tetapi, tiba-tiba sahaja ketenangan itu diragut. Lalu aku 
tersesat di dalam hutan rasa dan bagaikan tiada jalan pulang. 

Lamunan aku terhenti setelah mendengar Salwa berdehem berkali-kali. Aku mengangkat 
kening lalu menumpahkan pandangan pada kohai (junior) yang sedang tersengih-sengih 
itu. Hati diburu tanda tanya. 

"Kalau saya tanya sesuatu, jangan marah ya." 

"Apa dia?" 

"Kak Adi dengan abang Mukhriz tu ada apa-apa ke? Semacam aja saya tengok." 

Aku menarik nafas dalam-dalam kerana soalan begini boleh menyebabkan jantung aku 
berhenti dari berfungsi tiba-tiba. Jadi aku perlu pastikan terlebih dahulu jantung aku 
menerima kandungan udara yang mencukupi. Wajah Salwa yang redup aku tenung 
dalam-dalam. 

"Tak ada apa-apalah. Kamu ni terlalu banyak baca novel cinta. Pandangan kamu pun dah 
jadi tak berapa betul. Sebenarnya apa yang kamu nampak tu sebahagian dari ilusi optik." 
Aku berseloroh. 

"Saya tanya betul-betul ni, akak pula jawab main-main." Kata Salwa lalu memukul 



lenganku. Geram. 


"Logamaya, fatamorgana..." Sambungku lagi sambil ketawa halus. 

Salwa mencebik bibir. Aku tidak jadi ketawa apabila mendapati wajahnya sudah masam 
seperti cuka. Perasaan bersalah bersarang di hati. Tak baiknya aku mempermainkan 
orang. 

"Gomen, gomen... Kita berhenti kat mana pula lepas ni?" Aku cuba mengalih topik 
perbualan kami. 

"Maibara." 

"Eki lepas ni..." Kataku selepas temampak papan tanda tatkala kami sedang melepasi 
sebuah stesen. Sedikit gembira. 

Kami tidak perlu menanti lama di Oogaki eki sebelum kembali masuk ke dalam perut 
keretapi. Dengan menaiki kaisoku densya (rapid train), perjalanan menjadi semakin 
lancar. Dalam masa tidak sampai setengah jam kami akan tiba di destinasi seterusnya - 
Maibara. Aku meneruskan pembacaan yang tergendala tadi. Tanpa menyedari ada mata 
yang sedang memerhati. 

Salwa awal-awal lagi sudah terlena sebaik sahaja keretapi ini bertolak dari 
Maibara. Agaknya kepenatan berdiri terlalu lama tadi. Waktu musim cuti begini memang 
keretapi akan sentiasa penuh dengan penumpang yang bertali arus. Masyarakat Jepun 
mengambil peluang ini untuk pulang ke kampung menyambut Tahun Baru bersama kaum 
keluarga, ataupun pergi melancong. 

Kegelapan malam perlahan-lahan melabu hk an tirainya. Aku cuba melelapkan mata. 
Gagal. Peristiwa tadi kembali menerpa fikiran. 

"Buku apa yang awak baca tu?" Tanya Mukhriz sejurus kami selesai solat jama' maghrib 
dan isya' secara berjamaah di Maibara eki tadi. 

Aku menunjukkan muka depan buku tersebut. Kemudian cepat-cepat berpaling pada 
Salwa. Aku bimbang dia akan curiga lagi dengan keramahan Mukhriz itu. 

"So... apa komen awak tentang buku tu? Apa yang pengajaran awak dapat? Mungkin 
boleh kongsi dengan kami sementara tunggu densya seterusnya ni." 

Aku menelan air liur. Mahu saja aku memberitahu dia, "Ini bukannya sesi POI, Encik 
Mukhriz. Awak tak boleh beri POI sesuka hati pada saya. Terutama sekali bila waktu saya 
tak sedia macam sekarang ni." Malangnya aku hanya menjadi orang paling berani di 
dalam dunia ciptaanku. Realiti sebenarnya aku cukup penakut dan tidak berani 
melakukan serangan balas itu. 



"Saya baru baca sikit. Bukunya menarik..." Jawabku dengan suara yang tersekat-sekat. 


Aku berhenti setakat di situ. Tidak mengulas panjang. Kenapalah dia suka sangat 
bertanya pada aku, gerutu aku dalam hati. 

"Aik, takkan itu aja?" Bekas pendebat terbaik itu seperti tidak berpuas hati dengan 
jawapan yang diterimanya. Namun wajahnya masih tenang. Tiada reaksi marah. 

Aku mengangguk perlahan. 

"Boleh saya tahu berapa lama awak komited dengan usrah kita?" 

"Dekat dua tahun..." 

"Dua tahun... dua tahun diberi tarbiyah dan pendedahan tapi awak beri jawapan begitu 
pada saya. Ini perlu masuk dalam muhasabah LDT tahun ni. Ketua LDT tahun depan 
perlu pantau usrah akhawat juga." Ujar Mukhriz, separuh mengusik. 

Aku langsung tersipu-sipu malu mendengar komen dan gurauan ketua Lajnah Dakwah 
dan Tarbiyah (LDT) itu. Dalam diam aku mengakui kebenaran itu, cara aku menjawab 
tadi tidak menunjukkan sejauh mana hasil tarbiyah yang aku jalani. 

"Siapa naqibah awak?" Dia bertanya lagi. 

"Kak Ainul..." 

"Kak Ainul Mardhiah? Dia tak agihkan tugas pengisian pada anak usrah ke?" 

"Ada." 


"Habis tu... macam mana awak boleh jawab macam tu tadi?" Mukhriz jadi semakin 
agresif. 

Aku membatu. Sempat mengerling pada Salwa yang menjadi pemerhati setia. Beralih 
kembali pada Syed Ahmad Mukhriz. Aku tahu sampai bila pun aku tak mampu 
menandingi dirinya. Mukhriz rajin mengulit buku-buku sirah sedangkan aku tidak. 

Setiap kali tiba giliran memberi pengisian dalam usrah barulah aku terkecoh- 
kecoh membaca. Kebetulan aku diminta memberikan pengisian di bawah hijrah dan 
implikasinya. Jadi barulah aku tahu dari mana datangnya kisah Suraqah Bin Malik yang 
dijanjikan Rasulullah gelang raja Parsi, yang Mukhriz pernah ceritakan sedikit masa 
dahulu. 

Mukhriz menerangkan bagaimana keajaiban yang berlaku semasa Suraqah cuba mengejar 
Rasulullah dan Abu Bakar. Salah satunya, kaki hadapan kuda Suraqah terbenam di dalam 
pasir sehingga paras lutut setiap kali dia cuba menghampiri nabi. Lancar lidah 



Mukhriz menyebut nama para sahabat (yang aku tidak pernah dengar), nama tempat 
berserta tarikh sesuatu peristiwa. Seolah-olah telah dihafalnya seluruh buku tersebut. 
Dalam soal itu, aku ketinggalan terlalu jauh di belakang. 

"Khadijah..." 

Perasaan aku bergetar. Cara dia memang sama seperti papa. Setiap kali papa ingin 
menasihatiku, dia juga akan mulakan dengan menyebut namaku. 

"Saidatina Khadijah binti Khuwailid adalah manusia pertama yang menyahut seruan 
iman dan islam, saidatina Aisyah jadi gedung ilmu dan pusat sumber maklumat, Nusaibah 
binti Ka'ab bermatian-matian di medan Uhud dan Sumaiyah Ali Yaasir pula orang 
pertama mendapat gelaran syahid. Mereka semua ini adalah muslimah... wanita seperti 
awak. Menjadi bukti yang jelas bahawa peranan wanita adalah jauh lebih luas dari hanya 
sekadar menguruskan rumahtangga. Sejarah telah menyaksikan penglihatan muslimat 
dalam gerakan dakwah dan ia memang tak dapat dinafikan lagi." 

"Maknanya Islam tidak sama sekali membezakan antara lelaki dan perempuan dari segi 
tanggungjawab di atas muka bumi. Jadi, setelah kita berusaha membentuk diri kita 
dengan sesempurna mungkin untuk memikul tanggungjawab ini, setiap individu mestilah 
berusaha untuk menyeru ke arah pelaksanaan cita-cita iman dan islam ke dalam realiti. 
Keindahan dan kesempurnaan Islam tidak akan terbukti kalau hanya setakat teori dan cita 
yang tidak dicernakan ke dalam realiti. Tugas mencernakan ajaran Islam dan mengajak 
manusia bersama untuk beriman inilah yang dikenali sebagai dakwah." Terangnya dengan 
panjang lebar. 

Aku semakin berdebar-debar menanti kalimat yang seterusnya. "Dakwah dimulai dari 
lahirnya sekelompok orang yang sedar dan insaf, serta yakin akan tugas mereka, 
disamping iman yang tebal kepada Allah SWT. Sedar ataupun tidak, awak sebenarnya 
berada dalam kelompok itu. Awak sudah punya kesedaran dan keinsafan. Yang kita telah 
latih di bawah sistem tarbiyah supaya bersedia menjadi seorang da'ieah (pendakwah). 
Cuma dari segi keyakinan, nampaknya awak masih kurang lagi..." 

Aku terkebil-kebil mendengar kuliah percuma yang panjang lebar itu. Kesilapan 
yang nampak sahaja kecil diulasnya panjang berjela-jela. Memang benarlah Mukhriz 
dilatih menjadi seorang pengkritik yang hebat! 

"Cuba sekali lagi. Saya tahu dan yakin awak boleh lakukan lebih baik daripada tadi. 
Jangan hampakan keyakinan saya tu, Khadijah..." 

Kalimat terakhir itu terus berlegar-legar di kotak fikiran. "Jangan hampakan keyakinan 
saya tu, Khadijah..." Aku menarik nafas sedalam-dalamnya. Cuba membakar semangat 
diri. 

"Saya tertarik dengan kata-kata ni - seseorang muslim hidup di antara dua solat, iaitu 
solat subuh dan isya'. Maknanya seorang muslim memulakan setiap hari di dalam 



hidupnya dengan solat dan diakhiri dengan solat. Dengan silih bergantinya masa, seorang 
muslim juga berulang kali dapat berada di samping Allah..." Begitulah aku 
mengakhiri ucapanku, tentunya lebih panjang daripada kali pertama tadi. 

"Macam tulah. Tahniah! Satu permulaan yang cukup baik..." Puji Mukhriz. 

Aku beristighfar beberapa kali. Bimbang pujian itu buat aku terleka. Mukhriz 
menj arakkan ruang antara kami, membiarkan aku dan Salwa bersendirian. 

"Amboi, seronoknya dia tengok abang Mukhriz marahkan akak." Kata aku lalu 
menyucuk perut Salwa yang tersengih seperti kerang busuk. Dia mengaduh kecil. 

"Abang Mukhriz tak marah, dia cuma nasihat." Celah lelaki itu. 

Memasang telinga lagi rupanya si dia. Menyibuk sungguh! 

Hingga ke saat ini wajahku masih tidak hilang rasa hangatnya. Aku jadi malu sungguh 
mengenangkan peristiwa itu. Kesyukuran dipanjat ke hadrat Ilahi. Kini aku benar- 
benarkan yakin, Allah tidak 'mencipta masa ini' dengan sia-sia. 



